โรคลามเข้าวัดเทพฯ พระใหม่ทิ้งทวนก่อนบวช! แวะตื๊ดทองหล่อ ก่อนติดโควิดหลายรูป
โรคลามเข้าวัดเทพฯ พระใหม่ทิ้งทวนก่อนบวช! แวะตื๊ดทองหล่อ ก่อนติดโควิดหลายรูป ด้าน รมต.สำนักนายกฯ สั่งการทุกวัดพ่นยาฆ่าเชื้อ คุมเข้มบวชพระต้องมีผลตรวจยืนยัน
โรคลามเข้าวัดเทพฯ พระใหม่ทิ้งทวนก่อนบวช! แวะตื๊ดทองหล่อ ก่อนติดโควิดหลายรูป ด้าน รมต.สำนักนายกฯ สั่งการทุกวัดพ่นยาฆ่าเชื้อ คุมเข้มบวชพระต้องมีผลตรวจยืนยัน
15 เม.ย. 2564

ผู้สื่อข่าวรายงานว่า จากกรณีที่วันนี้ (15 เม.ย.64)​ มีกระแสข่าวว่อนสื่อโซเชียลมีเดีย ว่ามีพระลูกวัดและลูกศิษย์วัดเทพศิรินทร์ติดโควิด-19 จำนวนหลายรูปนั้น
นายอนุชา นาคาศัย รัฐมนตรีประจำสำนักนายกรัฐมนตรี จึงได้สั่งการไปยังสำนักงานพระพุทธศาสนาแห่งชาติ ให้ตรวจสอบ พบว่า พระลูกวัดและลูกศิษย์วัดดังกล่าวเป็นพระมาบวชใหม่ ซึ่งก่อนบวชมีพระบางรูปได้เดินทางไปเที่ยวสถานบันเทิงย่านทองหล่อมาก่อน จึงทำให้เกิดการระบาดภายในวัด
ทั้งนี้ รัฐมนตรีประจำสำนักนายกรัฐมนตรี ได้สั่งการให้สำนักงานพระพุทธศาสนาแห่งชาติประสานไปยังทุกวัดให้มีการพ่นยาฆ่าเชื้อในบริเวณวัด โดยเฉพาะพระอารามหลวง วัดท่องเที่ยว และสถานที่ภายในวัดที่มีประชาชนเข้าไปกราบไหว้สักการะอย่างเนืองแน่น
พร้อมทั้งให้เข้มงวดพระบวชใหม่ทุกรูป ต้องมีผลการตรวจเชื้อไวรัสโควิด-19 ยืนยันก่อน จึงให้บวชได้ เพื่อป้องกันการแพร่ระบาดของเชื้อไวรัสโควิด-19 ในศาสนสถาน และเน้นย้ำให้สำนักงานพระพุทธศาสนาแห่งชาติ แจ้งประสานไปยังสำนักงานพระพุทธศาสนาจังหวัดทุกจังหวัด ให้ประสานไปยังเจ้าคณะจังหวัดให้เข้มงวดกวดขันเรื่องที่วัดจัดงาน ขอให้ปฏิบัติตามมาตรการการป้องกันแพร่ระบาดฯ และปฏิบัติตามมติ มส. อย่างเคร่งครัด
ขณะเดียวกันรัฐมนตรีประจำสำนักนายกรัฐมนตรีขอความร่วมมือประชาชนที่เดินทางไปยังวัดหรือศาสนสถานต่าง ๆ ปฏิบัติตามมาตรการควบคุมโรคที่ภาครัฐกำหนดอย่างเคร่งครัด ตลอดจนการเดินทางในช่วงเทศกาลสงกรานต์นี้